**ВЕЋУ ИНСТИТУТА ЗА ХЕМИЈУ**

**Извештај о мастер раду кандидаткиње Милице Тасић, дипломиране хемичарке**

Мастер рад из области методике наставе хемије, под насловом:

**Информационо-комуникационе технологије у функцији провере знања и унапређивања наставе предмета Хемија**

кандидаткиње **Милице Тасић**, под менторством доцента др Ивана Дамљановићапријављен је 17.04. 2024. године. Веће Института за хемију је за припрему извештаја одредило комисију у следећем саставу:

др Иван Дамљановић, доцент (ментор)

др Aлександра Максимовић, доцент (члан)

др Виолета Марковић, доцент (члан)

Кандидаткиња Милица Тасић је одрадила експериментални део и написала мастер рад на основу чега комисија подноси Већу Института следећи

**И З В Е Ш Т А Ј**

1. **Биографија кандидата**

Милица Тасић рођена је 13.08.2000. године у Врању. Завршила је основну школу “Доситеј Обрадовић” у Врању и гимназију “Бора Станковић”, природно-математички смер, такође у Врању. Школске 2019/20. године уписала је основне академске студије, група Хемија, смер наставник хемије на Природно-математичком факултету, Универзитета у Крагујевцу. Основне академске студије завршила је 3.07.2023. године са просечном оценом 8.21 и тиме стекла звање дипломирани хемичар. Мастер академске студије, смер мастер хемичар-професор хемије, на Природно-математичком факултету, Универзитета у Крагујевцу уписала је школске 2023/24. године.

1. **Извештај о мастер раду**

Тема мастер рада Милице Тасић је из области методике наставе хемије. Овај мастер рад под насловом **Информационо-комуникационе технологије у функцији провере знања и унапређивања наставе предмета Хемија** састоји се из пет делова, и то: **Увод**, **Теоријски део истраживања, Методологија истраживања, Резултати истраживања, Дискусија** и **Закључак**.

У **Уводу** је укратко описана тема и предмет овог рада. У делу **Теоријски део истраживања** истакнут је појам информационо-комуникационих технологија (ИКТ) и образовних алата заснованих на ИКТ-у. Уз основне карактеристике и значај употребе ИКТ алата, приказана је оправданост коришћења ових наставних средстава. Објашњен је и појам дигиталне писмености и дигиталних компетенција важних за професију хемичара, а посебно за професију наставника хемије.

У делу **Методологија истраживања** описан је начин израде педагошког истраживања, даље израда упитника потребних за овакво испитивање, узорак наставника и студената и детаљно је описана израда дигиталног *Escape room*-a, који је коришћен као тест знања.

У **Резултатима истраживања** су представљени анкетама добијени резултати, резултати добијени тестом знања и одрађена дескриптивна статистичка анализа. Резултати су представљени и квалитативно и квантитативно, са акцентом на квалитативној анализи. Резултати су упоређени са сличним истраживањима и дискутовано је о сличностима и разликама у добијеним резултатима што је приказано у делу **Дискусија**.

У **Закључку** се укратко наводи оно најважније уз подвлачење главних резултата. Изнети су подаци о ниову заступљености информационо-комуникационих технологија, нивоу остварености одређених исхода као и ставови ученика према предмету Хемија као и могућности за даљи развој и употребу ових образовних алата.

1. **Предлог комисије**

Мастер рад под насловом **Информационо-комуникационе технологије у функцији провере знања и унапређивања наставе предмета Хемија** кандидаткиње Милице Тасић обухвата предлог дигиталног средства за евалуацију ученичких постигнућа, процену остварености образовних исхода за прву годину гимназије природно-математичког смера помоћу дигиталних алата и процена ефикасности примењеног приступа. Уочено је да су поједине садржаје ученици усвојили јако добро, док је ниво остварености одређених исхода на незадовољавајућем нивоу. Оно у чему су ученици сагласни је позитивна процена оваквог приступа настави и оцењивању у свим мереним категоријама.

Имајући у виду претходно наведене чињенице предлажемо да се рад по претходно наведеним насловом прихвати као мастер рад и да се одобри његова одбрана.

У Крагујевцу,

06.09.2024.

**КОМИСИЈА**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**др Иван Дамљановић, доцент**

Природно-математички факултет, Крагујевац

Ужа научна област: Настава хемије

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**др Александра Максимовић, доцент**

Природно-математички факултет, Крагујевац

Ужа научна област: Педагогија

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**др Виолета Марковић, доцент**

Природно-математички факултет, Крагујевац

Ужа научна област: Органска хемија